Document ID: /fineweb-2-swissfilter-quality_10-filterrobots/filtered/02143.jsonl.gz/50

7 raske – En serie spørsmål til nordmenn- og kvinner som bor, er innom eller på gjennomfart i Sveits.
Hvem er : Aase Ellingsen ?
- Hun er født og oppvokst i Aalesund. Hun elsker Norge men har, fra liten av, vært nysgjerrig og fascinert av det store utland.
Hvilken forbindelse har du til Sveits?
- Etter fullført videregående, språklinjen flyttet jeg til Genève for å finkjemme fransken. Det som opprinnelig skulle være 1 år i Sveits ble til 25 år. Jeg studerte fransk og avansert engelsk på privatskole i Genève og jobbet litt innen hotell bransjen. Etterhvert ble det jobb i biblioteket i EFTA og deretter på den Sørafrikanske Delegasjonen der jeg ble i 12 år. På delegasjonen traff jeg min mann som er fra Sør-Afrika. Har fått 3 flotte barn som nå er 22, 19 og 14 år.Hele familien flyttet med til Cape Town/Sør-Afrika i 2014, og stortrives. Det er litt langt borte fra familien og venner i Norge og Sveits, men heldigvis får vi ofte familie og venner på besøk og det ser ut for at de besøkende også gjerne vil komme tilbake . Jeg er også med i styret på Norskeforeningen i Cape Town sammen med 6 «fantastiske jenter». Klubben står for organisering av arrangementer som 17. mai, Santa Shoebox, vårfest, turgåing, piknik, og mye mer. Litt slik som Norgesklubben Sveits 😊
Kan du fortelle leserne våre om din jobb/virke?
- Reising og det å oppleve forskjellige kulturer er noe som alltid har tiltrukket meg og etterhvert som jeg ble mer kjent med Cape Town og det sørlige Afrika, bestemte jeg meg for å utdanne meg til turguide og er nå godkjent kultur/turist guide i Cape Town & Western Cape. Er snart klar med offisiell lansering av vår nye turoperatør “African Sensations” som jeg har satt opp med en god venn som har lang erfaring innen turisme. Vi tilbyr skreddersydde og eksklusive reisemål til det sørlige Afrika og skal fokusere på samarbeid med spesialiserte og ansvarlige leverandører i markedet både når det gjelder vinturer, lokal mat/markeder, fine middagsopplevelser, boutique hoteller/gjestehus, townships og aktivitetsbaserte arrangementer som f.eks. turgåing/sykling, historiske møter og kulturelle programmer. Vi tilbyr fritidsordninger av høy kvalitet og programmer som er både unike og uvanlige. En kombinasjon av luksus og program hvor vi legger vekt på arv og kultur, natur, autensitet og bærekraft. Sør-Afrika har enormt mye å by på både når det gjelder kultur, mat, natur, sprak, klima, dyr og ikke minst hyggelige folk. Vi tilbyr også reisemål til nabolandene Namibia, Botswana, Zimbabwe, Mozambique og Tanzania.
Hva provoserer deg?
- Intoleranse, mennesker som utnytter andre til sin egen fordel, urettferdighet og krig.
Hva gjör du om ti år?
- Arbeide med turisme, fjellturer, fotografering og ikke minst så håper jeg at jeg har klart, og fortsatt er med a skape positiv utvikling for de fattige her i landet.
Hva opplever du som er den største forskjellen på Sveits, Norge og Sør-Afrika ?
- Sør-Afrika er et mye større land og kulturen og klima er veldig forskjellig. Sør-Afrika sliter også mye med fattigdom/arbeidsledighet. Mulighet for utdanning er ekstremt vanskelig for de som allerede strever for å få endene til å motes i hverdagen. Studier til barna koster mye og forskjellen mellom rik og fattig blir enda mere synlig.
Vi har ofte besøkt “townships” og det har hver gang vært fantastiske opplevelser men har også gitt oss mye å tenke på. Man setter mer pris på alt man tar som en selvfølge når vi bodde i Sveits. Jeg er utrolig takknemlig for at både jeg og barna får oppleve så mange forskjellige kulturer i et og samme land.
Hvis du kunne endret én ting her i verden – hva ville det vært og hvorfor?
- Bekjempe krig, fattigdom og urettferdighet.
Foto: privat